31994R2883
L 304/18
JURNALUL OFÍCIAL AL UNIUNII EUROPENE
REGULAMENTUL (CE) NR. 2883/94 AL COMISIEI
din 28 noiembrie 1994
privind bilanțul estimativ al necesarului de aprovizionare a Insulelor Canare cu anumite produse agricole aflate sub incidența măsurilor speciale prevăzute în articolele 2, 3, 4 și 5 din Regulamentul (CEE) nr. 1601/92 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1601/92 al Consiliului din 15 iunie 1992 privind măsurile specifice pentru Insulele Canare (1) privitoare la anumite produse agricole, modificat de Regulamentul (CE) nr. 1974/94 al Comisiei (2), în special articolul 2, articolul 3 alineatul (4), articolul 4 alineatul (4) și articolul 5 alineatul (2),
întrucât măsurile introduse de Regulamentul (CEE) nr. 1601/92, menite a elimina, în materie de aprovizionare cu anumite produse agricole, dezavantajul reprezentat de poziția geografică a Insulelor Canare, constau în scutirea de la plata taxelor la import (taxe vamale și prelevări agricole), precum și în facilități menite a încuraja livrarea de produse agricole din Comunitate; întrucât aranjamentele existente includ și asistență pentru furnizarea de animale pursânge de prăsilă cu scopul de a dezvolta potențialul de producție din Insule;
întrucât, în conformitate cu articolul 2 din Regulamentul (CEE) nr. 1601/92, aceste aranjamente acoperă cererea pentru consumul uman direct și pentru prelucrarea și ambalarea în Insule a produselor menționate în anexa la regulamentul în cauză; întrucât această cerere este evaluată anual în cadrul unui bilanț estimativ al necesarului de aprovizionare care poate fi revizuit în cursul anului în funcție de evoluția cererii din Insule; întrucât estimarea cererii pentru industriile de prelucrare și ambalare, în ceea ce privește produsele destinate pieței locale sau cele în mod tradițional expediate în restul Comunității, poate avea drept rezultat calcularea unui bilanț estimativ al necesarului de aprovizionare distinct;
întrucât, în interesul clarității și transparenței, precum și în vederea standardizării metodei de calcul, bilanțul estimativ al necesarului de aprovizionare cu produse agricole trebuie inclus într-un singur document; mai mult, având în vedere nevoile specifice ale industriilor de prelucrare și de ambalare, trebuie estimat, atunci când este cazul, un necesar de aprovizionare distinct pentru aceste activități;
întrucât, pentru a facilita gestionarea stocurilor de aprovizionare, trebuie permisă o anumită marjă de flexibilitate în alocarea cantităților prevăzute în necesar, pe de o parte între diferite diferite părți ale bilanțului și, pe de altă parte, între categoriile de consum direct și de prelucrare și ambalare;
întrucât, în așteptarea rezultatelor evaluării aplicării aranjamentelor specifice de aprovizionare pentru Insulele Canare, pentru cea mai mare parte din produse bilanțului estimativ al necesarului de aprovizionare a fost stabilit de mai multe ori, începând cu 1 iulie 1994, pentru perioade limitate de timp;
întrucât, în interesul clarității, în paralel cu intrarea în vigoare din 1 decembrie 1994 a Regulamentului (CE) nr. 2790/94 al Comisiei din 16 noiembrie 1994 stabilind norme comune detaliate de punere în aplicare a unor aranjamente speciale pentru aprovizionarea Insulelor Canare cu anumite produse agricole (3), care constituie o reformare a Regulamentului (CEE) nr. 1695/92 al Comisiei (4), modificat ultima dată prin Regulamentul (CEE) nr. 2596/93 (5), trebuie stabilit un necesar de aprovizionare cu produsele respective acoperind întreaga perioadă de 12 luni dintre 1 iulie 1994 și 30 iunie 1995, încorporând, unde este necesar, bilanțul estimativ al necesarului parțial de aprovizionare estimat până la această dată; întrucât trebuie reamintit că din 1 decembrie 1994 măsurile de asistență, fie acestea scutiri de la impunerile la import, fie alocări de ajutoare, sunt realizate în conformitate cu regulile prevăzute în Regulamentul (CEE) nr. 1695/92;
întrucât trebuie reamintit și că în sectoarele zahărului, vinului și hameiului necesarul curent de aprovizionare a fost stabilit pentru o perioadă de 12 luni prin Regulamentele (CE) nr. 1443/94 (6), (CE) nr. 1742/94 (7) și respectiv (CE) nr. 1818/94 (8); întrucât nu este necesar ca acestea să fie incluse în prezentul regulament pentru perioada 1 iulie 1994 - 30 iunie 1995;
întrucât, pentru a da autorităților competente o posibilitate mai mare de a asigura o aprovizionare corespunzătoare, trebuie stabilită, acolo unde este necesar, cantitatea maximă per certificat solicitat, pentru a se evita riscul unor perturbări pe piața Insulelor Canare sau pentru a preveni acțiunile de speculă ce ar prejudicia funcționarea adecvată a mecanismelor de aprovizionare; întrucât este prin urmare necesar să fie modificat Regulamentul (CE) nr. 2790/94;
întrucât prevederile prezentului regulament trebuie să aibă efect odată cu publicarea lor, la aceeași dată cu cea a intrării în vigoare a Regulamentului (CE) nr. 2790/94;
întrucât măsurile prevăzute în prezentul Regulament sunt conforme cu avizul comitetelor de gestionare competente,
ADOPTĂ PREZENTUL REGULAMENT:
Articolul 1
În sensul articolelor 2, 3, 4 și 5 din Regulamentul (CEE) nr. 1601/92 al Consiliului cantitățile din bilanțul estimativ al necesarului de aprovizionare care beneficiază, după caz, de scutirea de la impunerile la import în cazul produselor provenite din țări terțe, sau de ajutor financiar comunitar în cazul produselor care vin de pe piața Comunității, sunt indicate în anexe. Acolo unde, pentru un anumit produs, bilanțul estimativ al necesarului de aprovizionare prevede două cantități precis definite alocate, pe de o parte, consumului direct și, pe de altă parte, prelucrării și/sau ambalării, se permite o recalculare a cantităților destinate celor două componente, în limita a maximum 20 % din cantitatea totală alocată pentru respectivul produs.
Articolul 2
Următorul articol 8 litera (a) se inserează în Regulamentul (CE) nr. 2790/94:
„Articolul 8 litera (a)
Dat fiind că este absolut necesar a se evita o perturbare a pieței Insulelor Canare sau acțiunile de speculă ce ar putea afecta în mod negativ asigurarea aprovizionării, autoritățile competente fixează un maximum de cantitate per certificat solicitat.
Autoritățile competente notifică imediat la Comisie cazurile în care este aplicat acest articol.”
Articolul 3
Prezentul regulament intră în vigoare la 1 decembrie 1994.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 1994.